 NA MWANDISHI WETU TIKTOK itashirikiana na serikali kutathmini upya maudhui yanayoweza kukubalika nchini Kenya. Rais William Ruto, ambaye Alhamisi asubuhi amekutana na Afisa Mkuu Mtendaji wa TikTok Shou Zi Chew, amesema uamuzi huo umefikiwa ili kuhakikisha maudhui kwenye jukwaa hilo la video fupifupi yanakubalika na kulingana na sheria na masharti yaliyowekwa. Aidha, kiongozi huyo amehakikishia Wakenya kwamba serikali imeafikiana na wamiliki wa TikTok kuondolea mbali maudhui ambayo yanaboronga maadili ya taifa na kuhatarisha mustakabali wa vijana. “Niliambia TikTok sitaki kuona hizo video chafu zinazojazwa kwenye mtandao huo,” akasema Dkt Ruto katika mkutano na wakazi wa Nyandarua. Lengo la mkutano huo ulioendeshwa kupitia mtandao ni kuhakikisha maudhui ni yale yanayofuata maadili bora kwenye jamii. Inamaanisha video chafu katika soko la Kenya la TikTok zitaondolewa. Kwenye mkutano huo, Bw Chew amekubali kufungua ofisi ya TikTok nchini Kenya ya mikakati na shughuli katika bara la Afrika. Ameahidi kwamba Wakenya watapata fursa kufanya kazi kwa TikTok. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  